‘โกร่ง’มาแล้วกดดันลดดอกรับมือเงินนอก
&#8220;โกร่ง&#8221; กดดันแบงก์ชาติลดดอกเบี้ย ให้เป็นทิศทางเดียวกับภูมิภาค ระบุขณะนี้ดอกเบี้ยสูงดูดเงินทุนไหลเข้า
28 ก.ย. 2555

“โกร่ง” กดดันแบงก์ชาติลดดอกเบี้ย ให้เป็นทิศทางเดียวกับภูมิภาค ระบุขณะนี้ดอกเบี้ยสูงดูดเงินทุนไหลเข้า
นายวีรพงษ์ รามางกูร ประธานกรรมการธนาคารแห่งประเทศไทย (ธปท.) กล่าวปาฐกถาพิเศษ ทิศทางเศรษฐกิจโลกและเขตการค้าอาเซียน ผลกระทบเศรษฐกิจไทยและอสังหาริมทรัพย์ ว่า เมื่อเปิดเออีซีจะมีการเคลื่อนย้ายเงินทุนเสรี ไทยจึงต้องเตรียมพร้อมด้วยการปรับปรุงระบบกฎหมาย ภาษี และดอกเบี้ย ให้เป็นไปในทิศทางเดียวกับอาเซียน โดยเฉพาะอัตราดอกเบี้ย ปัจจุบันดอกเบี้ยของไทยอยู่ที่ 3% ส่วนประเทศใกล้เคียงอย่างสิงคโปร์ดอกเบี้ยอยู่ที่ 0.25% และมาเลเเชีย2.25% จึงน่าจะเห็นการลดดอกเบี้ยนโยบายเพื่อไม่ให้เสียเปรียบทางการเงิน 
อย่างไรก็ตาม การที่ดอกเบี้ยไทยอยู่ในระดับสูงกว่าภูมิภาค ในยามที่สหรัฐและยุโรปใช้มาตรการผ่อนคลายทางการเงินเชิงปริมาณ (คิวอี) จะทำให้ปริมาณเงินไหลเข้ามาไทยเพื่อลงทุนในพันธบัตรและตราสารซึ่งได้ผลตอบแทนสูง ส่งผลให้ค่าเงินบาทแข็งค่า ยิ่งซ้ำเติมการขยายตัวของเศรษฐกิจประเทศ ในภาวะที่การส่งออกซึ่งมีสัดส่วนสูงที่สุดชะลอตัว 
“แนวโน้มทุนเคลื่อนย้ายมาไทยแน่ และจะมากดดันให้ค่าเงินบาทแข็งค่า เรื่องนี้ ธปท.เห็นแล้ว แต่การตัดสินใจจะทำอะไรขึ้นอยู่กับผู้ว่าการ และคณะกรรมการนโยบายการเงิน (กนง.) ไม่ได้ขึ้นอยู่กับประธาน” นายวีรพงษ์ กล่าว
นายวีรพงษ์ กล่าวว่า ขณะนี้หัวรถจักรเศรษฐกิจโลกได้ย้ายจากสหรัฐและยุโรป มาสู่ประเทศจีนและอินเดีย ซึ่งอาเซียนที่มีภูมิประเทศติดกับประเทศว่าที่มหาอำนาจทางเศรษฐกิจ จึงได้รับอานิสงส์ไปด้วย ดังนั้นรัฐบาลต้องเร่งเดินหน้าแผนการพัฒนาระบบขนส่งที่เชื่อมโยงกับประเทศเพื่อนบ้านในอนุภูมิภาคลุ่มแม่น้ำโขง